Jitħassru l-akbar festivals internazzjonali li kienu se jsiru f'Malta dan is-sajf
Imtella' Lulju 31, 2020 - Aġġornata 31 Ta' Lulju, 2020 6:55pm L-organizzaturi ta' erba' festivals internazzjonali kbar ħabbru li l-attivitajiet tal-massa li kienu se jagħmlu f'Malta matul Awwissu u Settembru u li għalihom kienu mistennija li jattendu eluf ta' nies, tħassru. Dawn huma Escape 2 The Island li kien se jsir bejn it-28 u t-30 ta' Awwissu, Rhythm and Waves li kien se jsir bejn l-4 u s-6 ta' Settembru, The BPM Festival li kien se jsir bejn il-11 u t-13 ta' Settembru u Mi Casa Festival li kien se jsir bejn it-18 u l-21 ta' Settembru. Ftit qabel is-6 p.m. huma ħabbru fuq il-mezzi soċjali tal-media li ġew informati mill-imsieħba tagħhom fi ħdan l-Awtorità Maltija tat-Turiżmu, li minħabba ż-żieda fil-każijiet ta' coronavirus fil-gżejjer Maltin, huma m'għadx jistgħu jorganizzaw l-avvenimenti tagħhom.